Rapport mill-Kummissjoni lill-Kunsill u lill-Parlament Ewropew - Rapport mill-Kummissjoni lill-Kunsill u lill-Parlament Ewropew dwar l-implimentazzjoni ta’ għajnuna makrofinanzjarja lil pajjiżi terzi fl-2007 {SEC(2008) 2381} /* KUMM/2008/0520 finali */





[pic] | KUMMISSJONI TAL-KOMUNITAJIET EWROPEJ | Brussel 18.8.2008 KUMM(2008) 520 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport mill-Kummissjoni lill-Kunsill u lill-Parlament Ewropew dwar l-implimentazzjoni ta’ għajnuna makrofinanzjarja lil pajjiżi terzi fl-2007 {SEC(2008) 2381} WERREJ RAPPORT MILL-KUMMISSJONI LILL-KUNSILL U LILL-PARLAMENT EWROPEW Rapport mill-Kummissjoni lill-Kunsill u lill-Parlament Ewropew dwar l-implimentazzjoni ta’ għajnuna makrofinanzjarja lil pajjiżi terzi fl-2007 1 1. Introduzzjoni 3 2. ĦARSA ĠENERALI 3 2.1. Sfond 3 2.2. Għajnuna Makrofinanzjarja fl-2006 3 2.2.1. Deċiżjonijiet ġodda 4 2.2.2. Ħlasijiet 4 2.3. Sinteżi tal-iktar operazzjonijiet reċenti fil-pajjiżi benefiċjarji 4 2.3.1. Il-Balkani tal-Punent 4 2.3.2. Pajjiżi tal-Viċinat tal-Lvant 5 2.3.3. Il-pajjiżi Mediterranji 6 3. Distribuzzjoni ġeografika u evalwazzjonijiet ta’ għajnuna makrofinanzjarja 7 3.1. Distribuzzjoni ġeografika 7 3.2. Valutazzjonijiet 7 3.2.1. It-Taġikistan 7 3.2.2. Il-Bożnja u Ħerzegovina 8 3.3. Titjib tal-immaniġġjar finanzjarju fil-pajjiżi benefiċjarji: il-valutazzjonijiet operattivi 9 1. INTRODUZZJONI Dan ir-rapport jagħti deskrizzjoni ġenerali tal-għajnuna makrofinanzjarja tal-KE lil pajjiżi terzi, inkluż l-isfond storiku, sommarju tal-operazzjonijiet fl-2007, informazzjoni dwar l-iktar operazzjonijiet reċenti fil-Balkani tal-Punent, fl-Istati Indipendenti Ġodda u l-pajjiżi Mediterranji flimkien ma’ skedi tal-istatistika tal-operazzjonijiet differenti mwettqa mill-1990 ’l hawn. L-aħħar xejriet reċenti tal-operazzjonijiet makrofinanzjarji tal-KE flimkien mal-evalwazzjonijiet li saru fl-2007, huma inklużi wkoll f’dan ir-rapport. L-għan ta’ dawn l-evalwazzjonijiet huwa l-valutazzjoni tal-impatt fuq l-aspetti rilevanti tal-proċess ta’ stabbilizzazzjoni ekonomika u l-implimentazzjoni ta’ riformi strutturali fil-pajjiżi li qed jirċievu l-għajnuna. Il-progress f’dan ir-rigward jirrifletti wkoll il-livell ta’ kemm ġew osservati l-kundizzjonijiet korrispondenti ta’ politika ekonomika marbuta mal-għajnuna makrofinanzjarja tal-KE. Barra dan, fir-rigward tar-rakkomandazzjoni tal-Qorti tal-Awdituri li hemm fir-rapport speċjali tagħha ta’ Marzu 2002 dwar it-titjib tal-ġestjoni finanzjarja fil-pajjiżi benefiċjarji, mill-2004 ’l hawn il-Kummissjoni, bl-għajnuna ta’ kumpanija tal-verifika, wettqet diversi valutazzjonijiet operattivi taċ-ċirkwiti finanzjarji kif ukoll organizzazzjoni tal-kontrolli relatati mal-għajnuna makrofinanzjarja f’kull pajjiż benefiċjarju. Il-konklużjonijiet ta’ dawn il-valutazzjonijiet qed jitqiesu b’mod xieraq fit-tfassil tal-kundizzjonijiet ta’ politika marbuta mal-implimentazzjoni ta’ din l-għajnuna. Dan ir-rapport qed jiġi ppreżentat skont id-deċiżjonijiet tal-Kunsill dwar għajnuna makrofinanzjarja jew għajnuna finanzjarja eċċezzjonali tal-Komunità lil pajjiżi terzi u jsegwi d-direzzjoni tar-rapporti ppreżentati fis-snin ta’ qabel. Qed jiġi rilaxxat b’mod parallel rapport iktar dettaljat (dokument ta’ ħidma tas-servizzi tal-Kummissjoni SEC(2008)2381 ) li jipprovdi informazzjoni ekonomika u finanzjarja dwar il-pajjiżi benefiċjarji. 2. ĦARSA ĠENERALI 2.1. Sfond L-għajnuna makrofinanzjarja (MFA – Micro-financial Assistance ) tappoġġja l-isforzi fir-riforma politika u ekonomika tal-pajjiżi benefiċjarji u tiġi implimentata flimkien ma’ programmi ta’ appoġġ mill-Fond Monetarju Internazzjonali (IMF) u mill-Bank Dinji. L-MFA tinkorpora sensiela ta’ prinċipji li tenniehom il-Kunsill fil-konklużjonijiet tiegħu tat-8 ta’ Ottubru 2002, li jenfasizzaw il-karattru eċċezzjonali ta’ din l-għajnuna, il-komplementarjetà tagħha għall-iffinanzjar mill-Istituti Finanzjarji Internazzjonali (IFI) u l-kundizzjonalità makroekonomika tagħha. B’mod partikolari, l-MFA tal-Komunità appoġġjat l-isforzi ta’ pajjiżi li jirċievu l-għajnuna biex jimplimentaw riformi ekonomiċi u tibdil strutturali. B’koordinazzjoni mill-qrib mal-IMF u l-Bank Dinji, ippromoviet politiki li huma mfassla skont ir-rekwiżiti speċifiċi tal-pajjiż bl-għan ġenerali li tiġi stabbilizzata l-qagħda finanzjarja u li jiġu stabbiliti ekonomiji li jkunu orjentati lejn is-suq. 2.2. Għajnuna Makrofinanzjarja fl-2006 Matul il-perjodu 2000-2007, ġew approvati 19-il deċiżjoni għal ammont totali ta’ EUR 1 085 miljun. Il-pajjiżi Balkani (l-Ex Repubblika Jugożlava tal-Maċedonja, il-Bożnja u l-Ħerżegovina, is-Serbja u l-Montenegro inklużi l-Kosovo u l-Albanija) ibbenefikaw minn 13-il deċiżjoni ta’ għajnuna tal-Kunsill. Għalhekk il-pajjiżi Balkani huma l-benefiċjarji prinċipali tal-MFA b’għajnuna totali li tlaħħaq massimu ta’ EUR 783 miljun minn EUR 1 085 miljun. 2.2.1. Deċiżjonijiet ġodda Fl-2007 ġew adottati żewġ deċiżjonijiet mill-Kunsill. Fis-16 ta’ April, il-Kunsill ħa d-deċiżjoni (2007/259/KE) li jagħti għajnuna makrofinanzjarja lill-Moldova sa EUR 45 miljun f’għamla ta’ għotjiet. Fl-10 ta’ Diċembru, il-Kunsill ħa d-deċiżjoni (2007/860/KE) li jagħti għajnuna makrofinanzjarja lil-Libanu ta’ massimu ta’ EUR 80 miljun (EUR 50 miljun f’għamla ta’ self u EUR 30 miljun f’għamla ta’ għotjiet). 2.2.2. Ħlasijiet Il-ħlasijiet tal-għajnuna makrofinanzjarja ammontaw għal EUR 20 miljun għall-Moldova. 2.3. Sinteżi tal-iktar operazzjonijiet reċenti fil-pajjiżi benefiċjarji 2.3.1. Il-Balkani tal-Punent Fit-30 ta’ Novembru 2006, il-Kunsill ħa d-deċiżjoni li jagħti għajnuna makrofinanzjarja (MFA – Micro-financial Assistance ) lill- Kosovo (UNCS 1244/1999), kif propost mill-Kummissjoni, f’għamla ta’ appoġġ tal-baġit (għotjiet, sa EUR 50 miljun). Madankollu, il-qagħda baġitarja ħadet xejra differenti milli kien previst għall-ewwel. L-iffirmar tal-Memorandum ta’ Ftehim u l-Ftehim tal-Għotja bejn il-Kummissjoni u l-awtoritajiet tal-Kosovo, irrappreżentati minn UNMIK, ġie finalizzat f’Diċembru 2007, biex l-MFA tista’ titħallas matul l-2008 u l-2009 jekk jiġu sodisfatti l-kundizzjonijiet, kif miftiehem, f’żewġ somom ta’ EUR 30 miljun u EUR 20 miljun, rispettivament. F’Settembru 2007, l-awtoritajiet lestew verżjoni riveduta tal-MTEF[1] għall-perjodu 2008-2010. Il-ħlas ikun jiddependi mill-eżistenza ta' distakk fil-finanzjament li ma seħħx fl-2007 u għadd ta’ kundizzjonijiet speċifiċi marbuta mal-qafas ta’ politiki fiskali u ekonomiċi, l-immaniġġjar u l-kontroll tal-finanzi pubbliċi, il-privatizzazzjoni u l-likwidazzjoni ta’ impriżi tal-Istat, u l-istatistika. Skont l-aħħar statistika uffiċjali mill-IMF u l-Awtorità tal-Bank Ċentrali tal-Kosovo, it-tkabbir tal-PGD kien ta’ madwar 3.5 % fl-2007, meta mqabbel ma’ preżunzjoni ta’ tkabbir ta’ 1 % adottata mill-awtoritajiet għall-ippjanar tal-baġit tal-2007. Din is-sitwazzjoni hija parzjalment ikkaġunata mid-dewmien fir-riżoluzzjoni tal-istatus b’effett mhux daqshekk ħażin fuq id-domanda domestika miż-żarmar tal-UNMIK. Il-konsum tas-settur privat kellu impatt pożittiv fuq it-tkabbir. B'mod ġenerali, it-tkabbir jidher li sar iktar robust meta mqabbel mas-snin ta' qabel, iżda għadu baxx meta mqabbel ma' pajjiżi oħra tar-reġjun. L-inflazzjoni qabżet għal rata medja annwali ta’ 4.5 % fl-2007. Iż-żieda qawwija f’CPI[2] kienet ikkaġunata miż-żieda fil-prezzijiet tal-ikel, li għandhom sehem ta’ 42.5 % fil-basket tas-CPI. It-tkabbir fl-esportazzjonijiet kiber fit-tieni nofs tal-2007. Madankollu, il-bażi tal-esportazzjoni għada dgħajfa ħafna, u b’hekk id- defiċit tal-kummerċ żdied fl-2007 għal madwar 60 % tal-PGD. Għall-2007, huwa mistenni defiċit tal-kont kurrenti (inkluż l-għajnuna barranija) ta’ 24 % tal-PGD. Il-Kosovo bħalissa ma tiħux fuqha obbligi sovrani ta’ ħlas ta’ imgħax fuq id-dejn. Is- sitwazzjoni baġitarja tal-Kosovo hija volatili u imprevedibbli ħafna. L-eżekuzzjoni tal-baġit fl-2007 kienet ikkaratterizzata b’bilanċ tal-likwidità inizjali trasferit mill-2006 ta’ madwar EUR 200 miljun, dħul eċċezzjonali ta’ darba ta’ EUR 75 miljun għal-liċenzja ta’ operatur tat-telefonija ċellulari ieħor, prestazzjoni mtejba fil-ġbir tad-dħul u rekord ta’ nfiq kontinwament dgħajjef, speċjalment fuq affarijiet kapitali. Il-bilanċ pożittiv annwali tal-baġit fl-2007 huwa stmat għal € 150 miljun. Madankollu, il-qagħda baġitarja fil-Kosovo għadha prekarja u l-bilanċ pożittiv jista’ jirriżulta ta’ natura temporanja u qed jgħatti qagħda baġitarja strutturali iktar dgħajfa billi nofsu huwa riżultat ta’ miżura waħda ta’ darba (ara fuq) u huwa soġġett għal riskji baġitarji sostanzjali, marbuta fost oħrajn ma’ riżoluzzjoni tal-istatus, drittijiet mhux riżolti tal-proprjetà, kwistjonijiet ambjentali, il-qagħda prekarja tal-enerġija u responsabbiltajiet oħra li joħorġu mill-proċess ta' privatizzazzjoni. Barra minn hekk, il-ħtiġijiet ta’ żvilupp tal-Kosovo għadhom kbar ħafna. 2.3.2. Pajjiżi tal-Viċinat tal-Lvant Fl-2007, il-Kummissjoni implimentat żewġ programmi ta’ għajnuna makrofinanzjarja favur il-pajjiżi tar-reġjun. Fil-programm favur il- Ġeorġja għal ammont ta’ EUR 33.5 miljun f’għotjiet, adottat f’Jannar 2006, il-Kummissjoni rrevediet il-kundizzjonijiet għall-ħlas tat-tielet u l-aħħar somma (il-ħlasijiet tal-ewwel u t-tieni somma ta’ ammont totali ta’ EUR 23 miljun saru fl-2006). Ir-reviżjoni ma tlestietx u ma sar ebda ħlas minħabba li waħda mill-kundizzjonijiet speċifiċi għar-rilaxx tas-somma ma kinitx sodisfatta: il-liġi dwar l-organizzazzjoni tal-verifika esterna ma għaddietx mill-Parlament kif kien previst. Il-Kummissjoni bdiet timplimenta għajnuna makrofinanzjarja ġdida lill- Moldova , deċiża mill-Kunsill fis-16 ta’ April 2007. L-ammonti MFA l-ġodda jammontaw għal EUR 45 miljun f’għotjiet u huma marbuti mal-arranġament tal-Moldova mal-IMF għall-Faċilità ta’ Tnaqqis tal-Faqar u għat-Tkabbir (PRGF – Poverty Reduction and Growth Facility ). L-ewwel somma li tħallset mill-għajnuna, li kienet tammonta għal EUR 20 miljun, saret f’Ottubru 2007. Iż-żewġ somom li jibqa’ huma mistennija jitħallsu fl-2008. Dan il-programm huwa mfassal biex jgħin lill-Moldova timplimenta l-programm ekonomiku tagħha u għandu jgħin biex ikopri l-ħtiġijiet finanzjarji esterni tal-pajjiż marbuta ma’ impatti esterni li tiffaċċja l-ekonomija tal-Moldova (primarjament, iż-żieda fil-prezzijiet tal-gass naturali importat mir-Russja u r-restrizzjonijiet fuq l-esportazzjoni tal-inbejjed u diversi prodotti agrikoli mill-Moldova). L-għajnuna makrofinanzjarja tal-Komunità tikkomplementa l-finanzjament mill-Istituti Finanzjarji Internazzjonali (IFI) u d-donaturi bilaterali u l-appoġġ baġitarju mogħti mill-UE bil-Programm ta’ Sikurezza tal-Ikel u mill-Istrument Ewropew ta' Viċinat u Sħubija (ENPI). 2.3.3. Il-pajjiżi Mediterranji Fl-10 ta’ Diċembru 2007, il-Kunsill approva programm ta’ għajnuna makrofinanzjarja favur il- Libanu , bil-għan li jingħata appoġġ lill-isforzi domestiċi tal-Libanu fir-rikostruzzjoni ta’ wara l-gwerra u fl-irkupru ekonomiku sostenibbli, u, b'dan il-mod, jittaffew il-problemi finanzjarji fl-implimentazzjoni tal-programm ekonomiku tal-gvern. Id-Deċiżjoni tipprovdi pakkett ta’ EUR 80 miljun li jikkonsistu f’għotja ta’ EUR 30 miljun u self ta’ EUR 50 miljun. F’Diċembru 2007, il-Kummissjoni u l-Gvern tal-Libanu ddeċidew li l-għajnuna titħallas, fi stadju iktar tard, f’żewġ sommiet, ta’ EUR 40 miljun il-wieħed. 3. DISTRIBUZZJONI ġEOGRAFIKA U EVALWAZZJONIJIET TA’ GħAJNUNA MAKROFINANZJARJA 3.1. Distribuzzjoni ġeografika L-MFA tal-KE hija maħsuba tapoġġja l-istabbilizzazzjoni makro-ekonomika tal-pajjiżi benefiċjarji u ttaffi d-diffikultajiet tal-bilanċ tal-pagamenti (u l-baġit) tagħhom. Hija għandha wkoll rwol utli ħafna għall-promozzjoni tar-riformi strutturali. L-ikbar volum ta’ operazzjonijiet tal-MFA ġew deċiżi u mħallsa fis-snin li ġew eżatt wara l-bidla fil-pajjiżi tal-Ewropa Ċentrali u tal-Lvant. Matul is-snin, in-numru ta’ pajjiżi li l-Komunità tagħtihom l-appoġġ żdied, hekk kif numru dejjem jikber ta’ pajjiżi ġirien tal-UE kienu qed jiffaċċjaw diffikultajiet fil-bilanċ tal-pagamenti u ntrabtu li jwettqu programmi ta’ riforma ekonomika. Dan wassal biex il-bilanċ ġeografiku tal-għajnuna nbidel mill-ewwel snin 'l hawn, meta l-parti l-kbira tal-pajjiżi benefiċjarji kienu pajjiżi tal-Ewropa Ċentrali u tal-Lvant. Għalhekk, mis-sena 2000 ’l hawn, l-MFA ngħatat esklużivament lill-Balkani tal-Punent (83 % tad-deċiżjonijiet mis-sena 2000 sal-2006) u l-Istati Indipendenti Ġodda. Is-sena 2007 turi evoluzzjoni f'din ix-xejra b'Deċiżjoni mill-Kunsill favur il-Libanu. 3.2. Valutazzjonijiet Skont ir-regolament finanzjarju l-Kummissjoni implimentat programm ta’ valutazzjoni sabiex issir valutazzjoni tal-impatt tal-MFA f’kull wieħed mill-pajjiżi benefiċjarji. L-analiżijiet isiru minn konsulenti esterni magħżula permezz ta’ sejħa miftuħa għall-offerti, bis-superviżjoni ta’ "Kumitat ta’ Tmexxija". Mill-2004, sar total ta’ ħames valutazzjonijiet. Żewġ valutazzjonijiet tlestew fl-2007 fir-rigward tat-Taġikistan u l-Bożnja u Ħerzegovina. L-osservazzjonijiet prinċipali huma dawn li ġejjin: 3.2.1. It-Taġikistan Il-valutazzjoni analizzat l-Għajnuna Makrofinanzjarja (MFA) mogħtija lit-Taġikistan mill-Kummissjoni Ewropea bħala parti speċifika mill-operazzjoni globali ta’ għajnuna makrofinanzjarja mogħtija preċedentement lill-Armenja u lill-Ġeorġja. L-għajnuna makrofinanzjarja kienet tikkonsisti f’self ta’ EUR 60 miljun u għotja ta’ EUR 35 miljun li kienet maħsuba titħallas f’ħames sommiet suċċessivi ndaqs (EUR 7 miljun l-wieħed) matul il-perjodu 2001-2004. L-impatt nett tal-operazzjoni MFA fuq l-istabbilizzazzjoni makroekonomika jidher li kien pjuttost limitat. L-MFA ġabet magħha titjib marġinali fit-tkabbir ekonomiku u l-inflazzjoni fil-perjodu 2001-2006. Ir-riżultati tal-mudellar kwantitattiv jissuġġerixxu li l-MFA kellha kontribut kumulattiv ta’ żieda ta’ 1.5 punti perċentwali fil-PGD f'dan il-perjodu. Billi naqset l-ispiża fuq il-ħlas ta’ imgħax fuq id-dejn barrani, ippermettiet li l-infiq baġitarju jiġi ffukat fuq l-użu domestiku. L-impatt tal-MFA fuq is-sostenibbiltà esterna fit-tul huwa pożittiv iżda żgħir. Il-kanali fejn wieħed seta’ b’mod relattivament faċli jidentifika l-kontribuzzjoni diretta tal-MFA, jidhru li għandhom rwol relattivament żgħir fil-perspettiva t-twila. Dan japplika kemma għall-element ta’ ħelsien mid-dejn tal-operazzjoni u l-PGD kemmxejn ogħla li rriżulta mill-MFA. Fit-terminu t-twil, jidhru li huma iktar importanti kwistjonijiet oħra marbuta mat-titjib fit-tmexxija ekonomika. Minkejja li l-effetti mistennija tal-kundizzjonalitajiet strutturali tal-operazzjoni tal-MFA nkisbu, l-effett tagħhom għadu relattivament limitat. L-iktar effett evidenti u qawwi fuq ir-riformi strutturali ġie osservat fil-każ taż-żewġ kundizzjonalitajiet speċifiċi għall-KE, li għandhom konsegwenzi mdaqqsa fuq l-implimentazzjoni ta' riformi marbuta mal-immaniġġjar tal-finanzi pubbliċi. 3.2.2. Il-Bożnja u Ħerzegovina Il-valutazzjoni analizzat l-għajnuna Makrofinanzjarja (MFA) mogħtija lill-Bożnja u l-Ħerzegovina fil-perjodu minn Novembru 2002 sa Frar 2006. L-MFA tinkludi element ta’ self sa massimu ta' EUR 20 miljun u element ta’ għotjiet sa massimu ta’ EUR 40 miljun. L-operazzjoni MFA kienet tikkoinċidi ma’ Arranġament Stand-by tal-IMF li kien fis-seħħ minn Awwissu 2002 sa Frar 2004. L-MFA kienet marbuta espliċitament ma’ dan l-Arranġament Stand-by. L-MFA influwenzat is-sostenibbiltà esterna fit-terminu medju u twil permezz ta’ kanali varji. Il-kanal primarju huwa l-istabbiltà makroekonomika u l-impatt fuq it-tkabbir ekonomiku. Kanal ieħor huwa l--bini tal-istituzzjonijiet li kkontribwixxew għalihom il-kundizzjonalitajiet strutturali tal-MFA. Il-pakkett globali ta’ kundizzjonijiet strutturali kellu impatt fuq is-sostenibilità tar-riformi billi tejjeb l-istituzzjonijiet tal-pajjiż, aċċellera l-privatizzazzjoni u ħoloq sistema tat-teżor u amministrazzjoni effettiva tad-dwana u t-taxxi. Ir-riformi fil-politika u l-amministrazzjoni tad-dwana u t-taxxi wasslu għal aktar riformi irriversibbli bħall-introduzzjoni tat-taxxa fuq il-valur miżjud (VAT) fl-2006. Fih innifsu, il-komponent strutturali tal-MFA tejjeb l-istabbiltà ekonomika tal-pajjiż u l-potenzjal għat-tkabbir fit-terminu l-qasir u l-medju. Kemm fil-Bożnja u Ħerzegovina u fit-Taġikistan, id-deċiżjoni tal-Kummissjoni li jiġu rilaxxati l-fondi tat fiduċja lill-ekonomiji ta’ dawn il-pajjiżi u b’hekk ikkontribwiet għat-titjib tal-ambjent tan-negozji tagħhom. Il-valutazzjonijiet tas-Serbja u l-Montenegro u tal-Albanija għadhom għaddejjin u r-rapporti finali tagħhom għandhom ikunu disponibbli fit-tielet kwart tal-2008. 3.3. Titjib tal-immaniġġjar finanzjarju fil-pajjiżi benefiċjarji: il-valutazzjonijiet operattivi Fl-2007, saru żewġ valutazzjonijiet operattivi ġodda fil-Moldova u fil-Libanu, barra mis-seba’ valutazzjonijiet operattivi ta’ qabel li saru bejn l-2004 u l-2006, fil-pajjiżi li jibbenifikaw mill-għajnuna makrofinanzjarja (l-Albanija, l-Armenja, is-Serbja u l-Montenegro, il-Bożnja u Ħerzegovina, il-Ġeorġja u l-Kosovo). Il-programm ta’ ħidma jiġi elaborat flimkien mal-kumpanija ta’ konsulenza Deloitte u jinkludi informazzjoni minn rapporti disponibbli li nħarġu minn donaturi oħrajn u partikolarment, l-analiżijiet tal-PEFA. Saru missjonijiet ta’ segwitu (fl-Albanija, fl-Armenja, fit-Taġikistan u fil-Ġeorġja) sabiex issir valutazzjoni tat-titjib li jkun ġie implimentat fl-amministrazzjonijiet nazzjonali wara l-ewwel missjonijiet. Min-naħa, l-investigazzjonijiet jiffokaw fuq l-indipendenza tal-Banek Ċentrali u fuq il-funzjonament tad-dipartimenti tal-kontabilità. Min-naħa l-oħra, jeżaminaw il-proċess tal-baġit, id-dipartimenti tat-teżor, is-sistemi ta’ verifika interna, ir-riżorsi umani u d-dipartimenti tal-IT tal-Ministeri tal-Finanzi. Jiġi wkoll rivedut il-funzjonament tal-verifika esterna tal-istituzzjonijiet sabiex tiġi valutata l-effettività ta’ kontroll tagħhom. Il-konklużjonijiet tal-valutazzjonijiet operattivi jiġu kkomunikati lill-awtoritajiet nazzjonali li għandhom l-opportunità jikkummentaw dwar l-analiżi li hemm fir-rapporti. Għal kull pajjiż, il-valutazzjonijiet ikkonkludew li “Il-qafas għal immaniġġjar finanzjarju tajjeb huwa effettiv” fuq il-bażi tal-analiżijiet tal-konsulenti li, madankollu, saħqu dwar il-ħtieġa għal għadd ta' titjib. L-aktar punti negattivi serji nstabu fil-Ministeri tal-Finanzi; pereżempju n-nuqqas ta’ kontijiet singoli tat-teżor, in-nuqqas ta’ sistemi ta’ kontabilità u proċeduri bil-miktub xierqa u l-bżonn ta’ titjib fil-proċeduri tal-akkwisti. Għal kull Ministeru, il-kapaċità tal-verifika interna kellha tiġi msaħħa bir-reklutaġġ ta’ awdituri mħarrġa u l-implimentazzjoni ta’ sessjonijiet speċjali ta’ taħriġ. F’xi każijiet, dipartimenti li huma responsabbli mill-previżjonijiet makroenomiċi ma dehrux li huma biżżejjed biex jissodisfaw ir-rwol tagħhom u l-indipendenza tal-istituzzjonijiet esterni tal-verifika ma tqisux li huma suffiċjenti. Bil-għan li jitjieb l-immaniġġjar tal-finanzi pubbliċi tal-pajjiżi benefiċjarji, ġew indirizzati rakkomandazzjonijiet lill-awtoritajiet nazzjonali biex jiġu kkoreġuti d-dgħufijiet. Xi wħud minn dawn ir-rakkomandazzjonijiet jitqiesu bħala azzjonijiet prijoritarji li għandhom isiru qabel ma jkun jista’ jsir il-ħlas. Dan kien il-każ għat-tisħiħ tad-dipartiment tal-kontroll intern fi ħdan il-Ministeru tal-Finanzi u l-adozzjoni ta’ struzzjonijiet li għandhom ir-rekwiżiti minimi għas-segregazzjoni ta’ dmirijiet fir-rigward tal-funzjonijiet tal-kontabilità, tal-awtorizzazzjoni u tal-pagamenti. Erba’ snin wara l-bidu ta’ dawn il-valutazzjonijiet operattivi u minkejja xi dewmien fl-implimentazzjoni ta’ xi wħud mill-modifikazzjonijiet mitluba, il-Kummissjoni osservat titjib reali fil-livelli kollha tal-immaniġġjar tal-finanzi pubbliċi tal-pajjiżi benefiċarji. [pic] [pic] [pic][pic] [pic] [pic] [pic] [pic] [1] Qafas ta’ nfiq għal żmien medju [2] Consumer price index – Indiċi tal-prezzijiet tal-konsumatur